《泊平望吊玄真子》
宋代·孙锐

仙非胜地仙不升，地非仙迹地不灵。
古今绝胜天下景，多为羽客梯云軿。
松江之南平望驿，千古清名垂载籍。
遗基废井虽不存，依旧湖光接天碧。
我闻在昔张玄真，平生活计一钓纶。
浮家泛宅戏人世，龟鱼为友蒹葭邻。
故人分符刺苕水，东游历遍溪山美。
翩然联璧至此乡，回视尘寰如敝屣。
酒酣水戏身甚轻，席行水面同舟声。
祥云瑞鹤歘然至，泛此凌空归太清。
西寒山边飞白鹭，其间尽有朝元路。
绿蓑平日瓷遨游，何忍临岐弗相顾。
争知万顷玻璃中，清都紫府遥相通。
故来成此一奇事，欲将名姓传无穷。
风帆过后沙鸟坠，灵迹虽存人不记。
白苹红蓼自争妍，谁识此为真福地。
何人好事能挥金，结庐绘像湖之阴。
寒泉一盏荐秋菊，往来不负诗人心。
玄真今在天何处，独立河梁望飚驭。
丹台玉籍若相容，携手乘风共归去。

作者简介：孙锐，吴江平望（今属江苏）人。度宗咸淳十年（一二七四）进士，授庐州佥判。时元兵南侵，愤贾似道误国，挂冠归。端宗景炎二年卒，年七十九。遗著由友人赵时远于元至元十八年（一二八一）编为《孙耕闲集》。事见本集卷首赵时远序及卷末《耕闲孙先生墓志铭》。